J. Brocka, poslanec: (2001-12-11):
Ale ak dovolíte k štátnemu rozpočtu. Musel som povedať toto úvodné slovo, lebo opozícia sa pri hodnotení návrhu štátneho rozpočtu správa až nekriticky kriticky. Ale ak dovolíte k návrhu štátneho rozpočtu. Štátny rozpočet je základným nástrojom hospodárskej politiky vlády. Túto môže vláda ovplyvňovať cez nastavené parametre tak príjmov, ako výdavkov štátneho rozpočtu. A ak ste si ho, štátny rozpočet, dobre preštudovali, tak sú tam prostriedky cez podporu a financovanie školstva či základného, stredného a vysokého, cez projekty INFOVEK a ďalšie programy výskumu a vývoja cez podporu vzdelávania. Sú tam prostriedky na podporu zamestnanosti a podnikania. Nielen cez podporu reštrukturalizácie podnikov alebo priemyselných parkov, je tam podpora bývania a občianskej vybavenosti nielen cez Štátny fond rozvoja bývania alebo cez štátnu prémiu v stavebnom sporení, ale aj cez podporu v rámci programov rozvoja podpory infraštruktúry v rámci bytovej výstavby. Je tam podpora aj dopravnej infraštruktúry cez výstavbu diaľnic, rekonštrukciu cestnej siete, premostenie Dunaja v Bratislave, takmer piatimi miliardami je tam vytvorený priestor na čerpanie prostriedkov aj z fondov Európskej únie. Samozrejme, je tam množstvo priorít rezortných. Ja nebudem pokračovať a nebudem opakovať to, čo hovorila predkladateľka pani ministerka, ja by som v jadre svojho vystúpenia predniesol pozmeňujúci návrh poslaneckého klubu Kresťanskodemokratického hnutia a jeden návrh skupiny poslancov. Ten prvý klubu KDH je nasledovný. Navrhujeme navýšiť kapitolu ministerstva životného prostredia na program environmentálnych opatrení o 42,75 mil. korún, kapitolu Ministerstva kultúry o 22,041 mil. korún, kapitolu Rezervy vlády o 17,6 mil. korún, kapitolu Ministerstva zdravotníctva o 6 mil. korún, kapitolu Ministerstva práce, sociálnych vecí a rodiny o 0,2 mil. korún, kapitolu Ministerstva výstavby a regionálneho rozvoja o 2 mil. korún, kapitolu Krajského úradu Žilina o 3,5 mil. korún a kapitolu Krajského úradu Prešov o 1,2 mil. korún. Použitie zvýšených prostriedkov v jednotlivých kapitolách je v prílohe č. 1 tohto pozmeňujúceho návrhu, ktoré budete mať na svojich stoloch. Ja len pre informáciu kolegov zhrniem, že sú to výlučne alebo takmer prostriedky určené na dokončenie alebo rozostavaných stavieb v obciach, najmä menej rozvinutých na strednom a východnom Slovensku, či už pri infraštruktúrnych projektoch, pri dobudovaní kanalizácie alebo vodovodov, alebo podpora dokončenia projektov škôl či základných alebo stredných, alebo podpora kultúrnych pamiatok pri rekonštrukciách, alebo reštaurovaní kultúrnych pamiatok. Ďalej napríklad aj do zdravotníctva príspevok na vybavenie izby intenzívnej starostlivosti úrazovej chirurgie v nemocnici Luisa Pastera v Košiciach. Samozrejme, nechýbajú aj príspevky občianskym združeniam, Matici slovenskej 1,5 mil. korún, Spolku slovenských spisovateľov a v neposlednom rade aj Slovenskému zväzu telesne postihnutých. Dámy a páni, ja si myslím, že to je postup, ktorý sme doteraz uplatňovali vždy pri prerokúvaní zákona o štátnom rozpočte. Takéto návrhy sme predkladali alebo predložili vo výbore, alebo ich predkladáme v pléne. Tento návrh predkladáme ako klub poslancov Kresťanskodemokratického hnutia. Môj druhý pozmeňujúci návrh, ktorý predkladám za skupinu poslancov, je ani nie o navyšovaní, ale je o inom rozdelení prostriedkov štátneho rozpočtu určených pre zariadenia sociálnych služieb. Pripomeniem, že minulý rok sa nám podarilo v zákone o štátnom rozpočte garantovať neštátnym subjektom, hradiť zo štátneho rozpočtu 50 % zo sumy, ktorá prevyšuje tú sumu, ktorú platia tí, ktorí sú umiestnení v zariadeniach sociálnej starostlivosti. Čiže v porovnaní so štátnymi zariadeniami sme im garantovali tento príspevok vo výške 50 %. Keďže ale v návrhu štátneho rozpočtu na tento rok sa tá suma, ktorú sme minulý rok schválili, nezachováva na tej úrovni, ale, naopak, znižuje, navrhujeme, aby sa táto suma vyčlenila na tej istej úrovni ako minulý rok. To znamená v kapitole Krajského úradu v Bratislave príspevok neštátnym subjektom sumu 28,8 milióna nahradiť sumou 33,81 milióna, kapitola Krajského úradu v Trnave suma 20 miliónov na 31 miliónov, Krajský úrad v Trenčíne suma 15 miliónov na 21,7 milióna, Krajský úrad v Nitre z 33,49 milióna na 51,42 milióna, Krajský úrad Žilina zo 14,306 zvýšiť alebo nahradiť sumou 24 miliónov, Krajský úrad Banská Bystrica z 21 miliónov na 32 miliónov, Krajský úrad Prešov zo 49,25 na 69,25 milióna a na Krajský úrad v Košiciach z 30 na 40 miliónov. Len opakujem, že nejde o zvýšenie sociálnych výdavkov krajských úradov, ale ide iba o iné prerozdelenie medzi štátne a neštátne zariadenia. Zachovanie rovnakej výšky účelovo viazaných prostriedkov pre neštátne subjekty, ktoré poskytujú sociálne služby podľa zákona č. 195/1997 Z. z. o sociálnych službách, o sociálnej pomoci, je dôležitý aj pre bezproblémový prechod tejto kompetencie z krajského úradu na samosprávu vyššieho územného celku. Dámy a páni, na záver chcem povedať len jednu vetu, že klub KDH návrh zákona o štátnom rozpočte na rok 2002 s tými pozmeňujúcimi návrhmi, ktoré zásadne nemenia jeho štruktúru, podporí. Ďakujem vám za podporu. I. Presperín, podpredseda NR SR: Ďakujem. S faktickými poznámkami traja páni poslanci. Končím možnosť ďalších faktických poznámok. Posledný pán poslanec Šepták. Prvý pán poslanec Cuper. J. Cuper, poslanec: Ďakujem, pán predsedajúci, že sa vám uráčilo mi dať slovo, pretože som mal na neho právo aj podľa božích, aj podľa svetských zákonov, ale by ste mi ho upreli. Ale to nevadí, upierate nám všetko, aj právo na existenciu, ale my si ho vybojujeme, lebo vieme, že vedieme vojnu za čestnú a spravodlivú vec tohto národa, pán predsedajúci. Chcem povedať pánovi Brockovi, že my nemusíme byť nejako bohvie ako kritický ani si nič vymýšľať. Pán Brocka, chcem vám povedať, že toto je jeden klasický príklad ako znova premrhať jednu miliardu korún. Tak ako ste ju premrhali na verejnoprospešné práce a ako ste ju premrhali tiež na výstavbu nejakého Mostu Márie Valérie, po ktorom sa teraz producírujú Maďari do Ostrihomu, zo Slovenska a späť. A takisto, ako ich chcete premrhať na výstavbu ďalších týchto priechodov do Maďarska, ako keby sme inde peniaze nemali dávať. Ale, pán Brocka, poviem vám otvorene, že chodím takmer každý týždeň dvakrát do Bystrice a vidím už štyri roky rozostavaný úsek obchvatov okolo Novej Bane, do ktorého sú vložené mnohé stovky miliónov korún, a zabudli ste aj tento rok dať na výstavbu mosta, ktorý by túto dokončenú cestu previedol a spojil ju s existujúcou do Nitry pri Hronskom Beňadiku. Takto premrhávate verejné financie bohapustým spôsobom, absolútne nezmyselným, nie aby ste nimi zlepšovali existenčné pomery ľudí, Slovákov na východe, kde je neuveriteľná bieda, aby ste ich priblížili k ostatnému svetu diaľničnou dobrou cestnou sieťou. Takže toto je vaša bieda, ktorú ľudia vidia, neschopnosť robiť priority. Ďakujem. I. Presperín, podpredseda NR SR: Ďakujem. Pani poslankyňa Kolláriková. M. Kolláriková, poslankyňa: Ďakujem. Vážené kolegyne, kolegovia. To, čo sa tu teraz predvádza, to už skutočne nevyzerá ako prerokúvanie štátneho rozpočtu pre rok 2002. Je to dokonalá predvolebná kortešačka, ktorá mi pripomína Kalinčiakovu Reštavráciu. Niekto nahodí, niekto prihodí a niekto na tom získa. Na to, aby kolegovia z koalície podporili štátny rozpočet, jednoducho pani ministerka im ponúkla 1 miliardu, a tak teda páni poslanci z koalície dávajú pripomienky, navyšujú štátny rozpočet. Ja sa pýtam, ako bude vyzerať tento štátny rozpočet, keď sa k nemu takto staviame. Vážení, štátny rozpočet pre rok 2002, to je príliš vážna vec, aby sa s ňou takto handlovalo. Ja si myslím, že tento ročný alebo tento rok, ako pristupujeme k štátnemu rozpočtu, sa zapíše asi do histórie, pretože takto sa ešte nekortešovalo. Ďakujem. I. Presperín, podpredseda NR SR: Pán poslanec Šepták. R. Šepták, poslanec: Ďakujem za slovo, pán predsedajúci. Samozrejme, pán Brocka, dá sa polemizovať o tom, či tieto vaše návrhy, nemyslím teraz konkrétne vaše, ale všetkých koaličných klubov, ktoré tu boli pred chvíľou prednesené, navyšujú schodok alebo nenavyšujú. Zatiaľ môžem povedať, že navyšujú, pretože tá miliarda alebo zhruba miliarda, o ktorej sa tu neustále hovorí, ešte stále nie je jasne definovaná. Pravdepodobne bude definovaná až schválením zákona, ktorý je v skrátenom legislatívnom konaní o tom, že táto vládna koalícia sa bude prispôsobovať a zdražie cigarety. Takže potom asi pravdepodobne už nepôjde o schodok, zatiaľ sa asi schodok ide. Samozrejme, že tieto vaše návrhy museli byť veľmi ťažko vydokladované a pravdepodobne aj definované a každý jeden poslanec vládnej koalície asi zohral veľmi významnú úlohu, aby práve ten jeho pozmeňujúci návrh sa dostal do takéhoto chronologického výpočtu jednotlivých pozmeňujúcich návrhov vládnej koalície, a preto to bol asi heroický výkon, na ktorý ste sa museli pripraviť. Je zaujímavé, že je to ešte v možnej predvolebnej kampani, pretože je tu Slovenská televízia a bude to vysielané. A chcel by som preto poprosiť, pán predsedajúci, spravidla sa rieši problém v tejto Národnej rade optickým súhlasom. Keby sa ste opticky spýtali Národnej rady na súhlas, aby dovolili predsedovi Najvyššieho súdu vystúpiť ešte k rozpočtu. Ďakujem vám veľmi pekne. I. Presperín, podpredseda NR SR: Áno, nech sa páči, pán poslanec Brocka bude reagovať.